SKRIFTLIG FORESPØRGSEL E-3306/01

af Jonas Sjöstedt (GUE/NGL) til Kommissionen

(28. november 2001)

Om: Den svenske lov om mærkning af hunde

Ved årsskiftet 2000/2001 trådte en ny lov om mærkning af hunde i kraft i Sverige. Men spørgsmålet er, om kravene om ID-mærkning og registrering er gyldige. Loven giver det svenske politi ret til at tage umærkede hunde i forvaring, hvis de udgør, eller der er risiko for at de kan udgøre en fare for andre. I oktober 2001 havde over 58 000 hundeejere skyndt sig til dyrlægen for at få deres hunde ID-mærket.

Men nationale tekniske forskrifter, som drejer sig om mærkning eller registrering på en bestemt måde, skal anmeldes til Kommissionen. Derpå skal Kommissionen give sin godkendelse. I mellemtiden må reglerne ikke finde anvendelse. Da myndighederne i Sverige og regeringen ikke var enige om, hvorvidt reglerne for mærkning af hunde krævede EU-godkendelse eller ej, blev de først tilsendt Kommissionen i begyndelsen af januar 2001. Da Kommissionen arbejder med et andet forslag, som omfatter mærkning af dyr, blev indefrysningen af de svenske regler forlænget til mindst tolv måneder. Dermed har den pågældende forskrift ifølge Kommerskollegium (handelsstyrelsen) ingen retsvirkning. Men den svenske regering mener, at lov om mærkning af hunde allerede nu skal anvendes i fuldt omfang, og at det hele beror på en misforståelse fra Kommissionens side.

Mener Kommissionen, at den svenske lov om mærkning af hunde har retsvirkning i den nuværende situation, og at den bør anvendes af de svenske domstole?

Svar afgivet på Kommissionens vegne af David Byrne

(2. april 2002)

Kommissionen underretter det ærede medlem om, at den svenske regering den 11. januar 2001, henholdsvis den 12. januar 2001 meddelte Kommissionen et forslag til en administrativ forskrift om mærkning og registrering af hunde (meddelelse 2001/5/S) såvel som anvendelsesbestemmelserne (meddelelse 2001/9/S).

Idet Kommissionen har forelagt et forslag for Europa-Parlamentet og Rådet om en forordning om dyresundhedsmæssige betingelser for ikke-kommerciel selskabsdyretransport(1), bliver de svenske forslag udsat i medfør af artikel 9, stk. 4, i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(2).

Denne udsættelsesprocedure har til formål at forhindre, at vedtagelsen af meddelte projekter får negativ indflydelse på processen om harmonisering af lovgivningen, der er indledt på fællesskabsniveau.

Derfor var de svenske myndigheder nødt til at udsætte vedtagelsen af de to meddelte tekster indtil den 11. januar 2002, henholdsvis den 14. januar 2002. Da Fællesskabets arbejde ikke var afsluttet på dette tidspunkt, udløber forpligtelsen om at opretholde status quo, hvilket gør det muligt for de svenske myndigheder på nationalt plan at gennemføre det lovgivningsmæssige arbejde, hvis gennemførelse de havde udsat, og dermed vedtage den tekniske forskrift.

Kommissionen mener derfor, at den svenske regering ikke kunne vedtage de pågældende forslag før disse datoer, uden at det ville være i modstrid mod de forpligtelser, de har i henhold til fællesskabslovgivningen, navnlig proceduren i direktiv 98/34/EF.

(1) EFT C 29 E af 30.1.2001.

(2) EFT L 204 af 21.7.1998.